Na sjednici održanoj dana 02. listopada 2017. godine Upravni odbor Hrvatske komore socijalnih radnika donosi:

**PRIOPĆENJE ZA JAVNOST**

Obzirom na okolnosti objave i povlačenja Prijedloga Obiteljskog zakona obavještavamo javnost o slijedećem: Hrvatska komora socijalnih radnika (u daljnjem tekstu: Komora) ima javne ovlasti propisane u čl. 8 st.12 Statuta, koji definira obavezu suradnje s nadležnim ministarstvom na svim područjima od interesa za djelatnost socijalnog rada, te davanja stručnih mišljenja kod pripreme propisa od utjecaja na struku socijalnog rada.

Temeljni zakoni na osnovu kojih socijalni radnici donose odluke u svom radu s korisnicima su Zakon o socijalnoj skrbi i Obiteljski zakon. Stoga su izrade ova dva nova zakona ili njihove izmjene od vitalnog i ključnog značaja za naše korisnike i struku socijalnog rada.

Unatoč tome, Komora nije sudjelovala u radnim skupinama za izradu povučenog Prijedloga Obiteljskog zakona, niti u izradi većine prijašnjih zakona. Razlog nije u tome što sama Komora nije željela i nastojala sudjelovati u procesima odlučivanja o sadržaju temeljnih zakona koji se tiču socijalnog rada, već taj što nismo pozivani da sukreiramo zakone.

U svjetlu nastavka dobre suradnje s ministricom Nadom Murganić, apeliramo na Ministarstvo za demografiju, obitelj, mlade i socijalnu politiku da uključi predstavnike Komore u izradu predstojećih izmjena povučenog Obiteljskog zakona te novih zakona i zakonskih propisa.

Vjerujemo da će se na taj način izbjeći problemi koji su velikim dijelom nastali zbog neuzimanja u obzir mišljenja struke koja je najpozvanija da predlaže i provodi zakonska rješenja.

Za Upravni odbor Hrvatske komore socijalnih radnika
PREDSJEDNIK
mr.sc. Antun Ilijaš, diplomirani socijalni radnik